
KRATKI SAVJETI  ZA  VOŽNJU
DNEVNI PREVENTIVNI TEHNIČKI PREGLED VOZILA

Dnevni preventivni tehnički pregled vozila vozač treba da obavi prije nego je krenuo vozilom u saobraćaj. Pregled može obaviti vizuelno, iz vana, ili mjerenjem i kontrolom odgovarajućih parametara propisanih za dato vozilo.

Vizuelnim pregledom vozila iz vana, vozač na vozilu može utvrditi sljedeće:

1. stanje i ispravnost pneumatika
2. ispravnost vanjskih retrovizora
3. ispravnost uređaja za osvjetljavane puta i vozila
4. čistoću vozila (odnosi se na preglednost kroz stakla na vozilu, čitkost registerske oznake i drugih oznaka na vozilu i čistoća svjetlosne signalizacije vozila)
5. curenje neke od tekućina ispod vozila (po boji, mirisu i stanju tekućine razlikovati i utvrditi njeno porijeklo)
6. opšte stanje u kome se vozilo nalazi

Mjerenjem i kontrolom, vozač na vozilu može utvrditi sljedeće:

1. nivo i vrstu tečnosti u ekspanzionoj posudi rashladnog sistema vozila (samo dok motor nije u radu)
2. nivo i vrstu tečnosti u posudi za pranje vjetrobranskog stakla 
3. nivo ulja u posudi od kočionog sistema vozila
4. nivo ulja u posudi od servo- pumpe uređaja za upravljanje
5. nivo ulja u motoru vozila (samo dok motor nije u radu)
6. nivo tečnosti (elektrolita) u akumulatoru (samo dok motor nije u radu)
7. zategnutost klinastog remena na motoru (samo dok motor nije u radu)
8. ispravnost zvučnog signala upozorenja
9. ispravnost kočnica – motor vozila treba da bude u radu (na jak pritisak pedala kočnice ne smije propadati niti doći do poda vozila)
10. slobodan (dopušteni) zazor na kolu upravljača

Provodeći kontrolu i mjerenje nabrojanih uređaja i parametara na vozilu, vozač mora preduzeti potrebne mjere opreza kako bi se preventivno zaštitio do eventualnih ozljeda. Sve uočene nedostatke na vozilu, vozač mora otkloniti prije polaska vozilom u saobraćaj.
Uz sve gore navedene provjere i kontrole, vozač prije polaska treba provjeriti kompletnost opreme koja je propisana uz vozilo.

POSTUPAK STARTOVANJA MOTORA I
PRIPREMA VOZILA ZA POLAZAK

Nakon što je obavio dnevni preventivni tehnički pregled vozila i utvrdio da je vozilo ispravno za bezbjednu vožnju u saobraćaju, vozač pristupa startovanju motora. Prethodno je, nakon što je sjeo u vozilo, podesio položaj sjedišta i nagib naslona sjedišta vozača, naslona za glavu, položaj unutrašnjeg i vanjskih bočnih retrovizora na vozilu te postavio sigurnosni pojas. Pošto je redoslijedno obavio sve gore navedene radnje, vozač pristupa startovanju motora na slijedeći način i to sljedećim redoslijedom: (podrazumijeva se da je prethodno preduzeo sve potrebne radnje kako bi vozilo ostavio na propisan i bezbjedan način)

1. stisnuti pedalu kvačila do kraja hoda (do poda vozila)
2. ručicu mjenjača postaviti u neutralni položaj (ler)
3. kontakt ključem startovati motor
4. uključiti kratka (oborena) svjetla na vozilu
5. provjeriti ispravnost zvučnog signala upozorenja
6. provjeriti ispravnost kočionog sistema (pritisnuti pedalu kočnice jako 1-2 puta)
7. uključiti odgovarajući pokazivač pravca (onaj u kom smjeru ćete se kretati vozilom)
8. ručicu mjenjača postaviti u položaj prvog stepena prenosa (za kretanje vozila naprijed)
9. spustiti ručnu (parkirnu) kočnicu, uz istovremeno pritisnutu nožnu (radnu) kočnicu – da se vozilo ne bi pokrenulo mimo kontrole vozača
10. pogledati (osmotriti) u lijevu i u desnu stranu (propustiti vozila ukoliko nailaze)
11. polako otpuštati pedalu kvačila do tačke ,,hvatanja kvačila,, (vozilo se počinje polako pokretati), u tom položaju pedalu kvačila zadržite (polukvačilo) dok ne dodate malo ,,gas,, a zatim, dok se vozilo pokreće iz stanja mirovanja uz dodat ,,gas,, , ostatak hoda kvačila nastaviti postepeno otpuštati do kraja. Na ovaj način imat ćete ,,mekan,, polazak vozilom iz stanja mirovanja (bez trzaja), a što je naj bitnije – imat ćete kontrolisanu brzinu kretanja vozila pri polasku.
12. vozilom krenuti u označenom pravcu kretanja

Ukoliko vozač redosljedno ne izvede nabrojane radnje ili izostavi neku od njih, neminovno je da postupci startovanja motora, priprema vozila za polazak i sam polazak vozilom neće biti izvedeni na bezbjedan način.

	PRIPREMITE VOZILO ZA DUŽA PUTOVANJA 


	Sezona je godišnjih odmora! 
Imate namjeru putovati vlastitim vozilom?
Omogućite svojoj porodici i sebi ugodan i bezbrižan odmor.
Kako je priprema prije putovanja nužna za nas ljude, tako je zbog naše sigurnosti potrebna i za naše vozilo. Posebno treba obratiti pažnju na uređaje za upravljanje, kočnice i stanje pneumatika.
Idealno je vrijeme da posjetite vašeg servisera i napravite detaljnu provjeru ispravnosti uređaja na vašem vozilu:

 

· Provjerite stanje vašeg akumulatora

· Kontrolišite pneumatike, obratite pažnju na pritisak i opterećenja

· Prekontrolišite nivo tečnosti sistema za hlađenje

· Provjerite nivo i kvalitet ulja u motoru

· Provjerite nivo kočionog UK ulja ü Prekontrolište stanje svjetlosno-signalnih uređaja

· Kontrolišite stanje kočionog sistema

· Provjerite stanje upravljačkog mehanizma

· Provjerite stanje obavezne opreme u vozilu (rezervni točak, dizalica, komplet prve pomoći, komplet rezervnih sijalica, uže, trokut, reflektirajući prsluk,...)

 

Kad prilazite vozilu obavezno pogledajte ima li tragova ulja ili vode ispod vozila, te kakvo je stanje pneumatika. 
Kada sjednete za volan najprije podesite sjedalo prema volanu tako da budete cijelim leđima oslonjeni na naslonjač. Položaj ruku na volanu bi trebao biti kao kazaljke na satu u 9 sati i 15 minuta, ili u 8 sati i 20 minuta. Takvim položajem ruku izbjegavate neželjene posljedice u slučaju aktiviranja zračnih jastuka. Između bedara i ivice sjedala treba da bude međuprostor kako ne bi došlo do zaustavljanja cirkulacije. Ruke trebaju biti prirodno „opuštene“. Ugao ruke u predjelu podlaktice trebaju biti 120 stepeni. Položaj nogu u koljenu mora zatvarati ugao od 120-160 stepeni, a položaj zgloba u stopalu ne manji od 90, a poželjan od 100 stepeni. Zatim podesite ogledala vanjska i unutrašnja kako bi imali što bolju preglednost. Na kraju podesite naslonjač za glavu i svežite sigurnosni pojas.

Uvijek vozilo pripremite na vrijeme kako bi vam putovanje bilo sigurno i užitak. 
GREŠKE KOJE NAJČEŠĆE PRAVIMO

-Preduga vožnja u prvoj brzini
-Kasno puštanje gasa
-Dodavanje nepotrebnog gasa
-Izbacivanje mjenjača iz brzine prerano kod zaustavljanja
-Sporo ubrzavanje
-Nepotrebno prebacivanje brzine u prvu u raskrsnici
-Nekorištenje motora za usporavanje
-Rijetko korištenje većih brzina
-Loše planiranje vožnje
-Loše planiranje prestrojavanja 
KORISNO ZA  NOVE  VOZAČE

Od dana izdavanja vozačke dozvole ne smijete naredne dvije godine da:

-Upravljate vozilom u vremenu od 23-05 ako imate manje od 23.osim ako je lice sa vama starije od 25 god. koje ima vozačku dozvolu
-Upravljate vozilom na putu brzinom većom od 70 km/h
-Upravljate brzinom većom od 90 km/h na putu namjenjenom za saobraćaj motornih vozila i brzom putu
-Upravljate brzinom većom od 120 km/h na auto putu
-Vašim vozilom ne smijete da vučete priključno vozilo niti da organizovano prevozite djecu
-Nepoštivanje se kažnjava sa 40 KM
-Oznaka na vozilu za mlade vozače je obavezna dvije godine to je slovo 
P   KOJE IZDAJU AUTO Škole
ZAKONSKE ODREDBE

Vozač vozila na motorni pogon za vrijeme vožnje ne smije koristiti mobitel osim ako je prilagođen za korišćenje u vozilu (kazna za prekršaj je 40 KM) 

-Na prednjem sjedištu pored vozača ne smije se prevoziti dijeta mlađe od 12 god,a na zadnjem dijete mlađe od 5god osim ako ima odgovarajuće sjedište pričvršćeno za sjedište vozila i sigurnosni pojas koji odgovara sjedištu ili ako je pored djeteta punoljetna osoba (kazna za ovaj prekršaj je 30 KM)

-Prilikmm pokretanja vozila iz mjesta vozač ne smije da naglo poveća brzinu tako da stvara buku usred proklizavanja točkova, osim u nuždi (kazna za ovaj prekršaj je 40 KM)
-Brzine u naselju je maksimalna 60 km/h, auto put 130 km/h, put rezervisan za motorna vozila 100 km/h, ostali putevi 80 km/h,osim ako je znakom drugačije određeno kazne za prekršaj su
za brzinu koja je u naselju veća od 30 km/h a naostalim putevima 50 km/h kazna je
do (100-300 KM) i zabrana upravljanja od 1--4 mjeseca, za prekoračenje brzine u naselju i van naselja koji su manji od 30 km/h i 50 km/h(kazna je 50 KM.)
-Za vrijeme vožnje moraju biti upaljena kratka svijetla kazna je 50 KM
-Vozač koji upravlja pod dejstvom alkohola koji ima više od 0,3 g/kg alkohola u krvi ili koji je pod dejstvom droge,vozači čija su osnovna zanimanja upravljanje vozilom, mlađi vozači od 21 god ili sa vozačkim stažom mlađim od 3 god kazniče se kaznom od 50-250 KM a za prekršaj preko 1 g/kg kaznom od 100-300 KM i zabranom upravljanja od 1-4 mj


	TEHNIKA VOŽNJE UNAZAD 


	 

Vozač se smije kretati vozilom unatrag na kratkom dijelu ceste uz uvjet da kretanjem ne ometa ostale sudionike u prometu. Unatrag se krećete sa uključena sva četiri pokazivača smjera i to onom stranom kolnika kojom ste se do tada kretali unaprijed, što bliže desnom rubu kolnika. Dužni ste propustiti vozila koja dolaze iza vas. Kretanje vozilom unatrag je zabranjeno na autocesti, na brzoj cesti, cesti namijenjenoj isključivo za promet motornih vozila i u tunelu. Ne smijete kretanjem vozila unatrag ulaziti u nepregledno raskrižje, kretati se cestom na prijelazu preko željezničke pruge u istoj razini, uključivati se na cestu s pravom prednosti, niti voziti na prijevojima i u zavojima u kojima je preglednost nedovoljna. Vožnja unatrag radi parkiranja ne smatra se vožnjom unatrag pa nije potrebno uključiti sva četiri pokazivača smjera.

	TEHNIKA VOŽNJE U KRUŽNOM TOKU SAOBRAĆAJA 


	 

Kružni tok saobraćaja je raskrsnica u kojoj se saobraćaj odvija kružno u smjeru suprotnom od kretanja kazaljke na satu. Kružni tok je označen vertikalnom saobraćajnom signalizacijom tj. saobraćajnim  znakom izričite naredbe - znakom obaveze: “kružni tok saobraćaja”, a može imati jednu ili više saobraćajnih  traka. Površina koja se nalazi u sredini kružnog toka se zove rondo ili rondela. Kružni tokovi se grade u cilju povećanja sigurnosti saobraćaja, da bi se smanjio broj kolizionih tačaka kod sukobljavanja saobraćajnih tokova u raskršću, te je kod istih smanjen rizik od sudara  vozila i povećana je protočnost saobraćaja. Na ulazu u kružni tok uz navedeni saobraćajni znak obično se postavlja  i saobraćajni znak “nailazak na cestu sa prvenstvom prolaza”. Vozila koja ulaze u kružni tok saobraćaja moraju ustupiti prednost vozilima koja su već u kružnom toku: pravovremeno smanjiti brzinu kretanja, po potrebi zaustaviti se i fazu uključivanja izvesti bez izazivanja opasnosti ili smetnji drugim  vozilima. Prilikom uključivanja vozila u kružni tok  vozač nema obavezu uključivanja pokazivača pravca obzirom da je smjer vožnje jasan.

U kružnom toku, izuzetno, saobraćaj može biti regulisan bez saobraćajnog znaka “nailazak na cestu sa prvenstvom prolaza”, npr. sa svjetlosnom signalizacijom (semaforima) ili drugim saobraćajnim znakovima, te se u tim slučajevima primjenjuju opšta pravila prvenstva prolaza, a u skladu sa postavljenom signalizacijom.
Kada se približavate raskršću sa kružnim tokom saobraćaja neophodno je da:

· pravovremeno uočite znakove za vođenje saobraćaja ispred kružnog toka (znak „raskršće“);

· planirate svoju vožnju i donesete odluku o kretanju ka vašem odredištu (na kojem dijelu kružnog toka ćete se isključiti)

· izaberete odgovarajuću saobraćajnu traku, a po potrebi prestrojite se pravovremeno i sigurno (provjerite ostali saobraćaj putem vozačkih ogledala/“mrtvog ugla“, dati pokazivač pravca);

· prilagoditi brzinu kretanja, te ustupiti prvenstvo prolaza vozilima koja se kreću kružnim tokom (ako u raskršću ne vrijedi desno pravilo ili pak saobraćajnom signalizacijom nije na drugi način regulisan saobraćaj).

Kod kružnih tokova sa više saobraćajnih traka i ovisno od odredišta u koje želite stići potrebno je da izaberete pravilnu putanju kretanja. Ako postoje horizontalna i vertikalna signalizacija u kružnom toku nephodno je istu slijediti i uvažavati. Brzinu kretanja vozila prilagoditi građevinsko-tehničkim elementima raskršća i saobraćaja  drugih vozila. Izbjegavati nepotrebna ubrzavanja i preticanja. Kod promjene saobraćajne trake potrebno je pravovremeno dati pokazivač pravca. Ako je drugi vozač u fazi prestrojavanja, prilagodite brzinu i olakšajte mu promjenu saobraćajne trake.

Na slijedećoj skici su date putanje kretanja vozila u kružnom toku sa dvije saobraćajne trake ovisno od mjesta isključenja. Ako se želite isključiti prvom ulicom -1, izaberete desnu saobraćajnu traku tj. zelenu putanju. Ako namjeravate voziti ravno u drugu ulicu -2, vozite crvenom putanjom. U slučaju skretanja u treću ulicu –3, vozite unutrašnjom plavom putanjom (prestrojavanja izvesti pravovremeno i na lokacijama datim na skici – mjesto prestrojavanja u kružnom toku omogućuje i skretanje u „drugu“ ulicu). Da bi se sa vozilom  vratili  u istu ulicu -4, potrebno je da vozite unutrašnjom narandžastom putanjom. Isprekidane putanje se koriste u slučaju veće gustine i intenziteta saobraćaja u kružnom toku.
Ova pravila kretanja vrijede i predstavljaju osnovu kada u kružnom toku ima više saobraćajnih traka.

Kod isključivanja vozila iz kružnog toka saobraćaja je neophodno da pozorno pratite uvjete saobraćaja oko vašeg vozila, pravovremeno uključite desni pokazivač smjera kretanja, te obratite pozornost na opasnost od preplitanja smjerova vožnje.

Ako se pak isključujete iz lijeve saobraćajne trake trebate biti posebno pažljivi na vozila u desnoj saobraćajnojj traci jer ista mogu nastaviti vožnju u kružnom toku. Dato prestrojavanje izvesti samo ako ste sigurni da vozila iz desne saobraćajne trake skreću desno. Ako gustoća saobraćaja ne dozvoljava predmetno isključenje, ne isključujte se na silu, provezite još jedan krug i obavite radnju sigurno u slijedećem pokušaju. Kod isključivanja iz kružnog toka saobraćaja treba ustupiti prednost prolaska pješacima i biciklistima koji prelaze izlaznu cestu (npr. sastavni dio kružnog toka su biciklistički i pješački prijelaz).

	TEHNIKA KOČENJA 

Kako bi izbjegli blokadu točkova i gubljenje kontrole nad vozilom, uvijek postepeno kočite i ako je moguće koristite kočenje pomoću motora. Ako točkovi zablokiraju ili počinju blokirati, trebate skinuti nogu s kočnice i pričekati da se ponovno olabave i tek tada nastavljate postepeno kočenje. Put kočenja je s ovakvim isprekidanim kočenjem nešto dulji, ali zato vozilo ostaje sasvim stabilno na svom pravcu kretanja.
Ako vozite na cesti s nizbrdicom uvijek odaberemo niži stupanj prijenosa kako bismo što manje koristili kočnicu, dok pri vožnji uz uspon kočenje prvenstveno obavljate oduzimanjem gasa. Kočnicu koristite samo u slučajevima kada nemate drugog izbora. Uvijek treba koristiti osnovno pravilo vožnje „nizbrdicom voziti onim stupnjem prijenosa kojim se vozi uz uspon“.


Osnovno je pravilo da se brzina na mokrim cestama a posebice na cestama prekrivenim snijegom i ledom smanjuje što je moguće laganije. Već i zbog samog uključivanja nižeg stupnja prijenosa može doći do zanošenja vozila. Naime, ako se prebrzo otpusti papučica spojke i pri velikoj brzini uključi niži stupanj prijenosa, za nekoliko trenutaka se snažno prikoče pogonski kotači. Stoga je preporučljivo pri mijenjanju brzine u niži stupanj prijenosa i prije ponovnog uključivanja dodati gas da se motor okreće približno jednako brzo kao prije mijenjanja. Poledica traži vožnju u što višem stupnju prijenosa (bolje voziti u trećoj nego u drugoj brzini) i nježno postupanje s nožnim komandama. Kočenje na zaleđenoj cesti je gotovo zabranjeno, a ako bez kočenja ne ide onda na papučicu kočnice pritisnite krajnje nježno.

 -----------------------------------------------------------

	KAKO SIGURNO VOZITI KROZ TUNEL 


	 

Vožnja tunelom razlikuje se od vožnje na otvorenoj cesti, ima svoje zakonitosti i zadanu dinamiku vožnje (zabranjena je vožnja unatrag, okretanje ili polukružno okretanje, zaustavljanje ili parkiranje na saobraćajnim trakama, problem adaptacije oka na razinu osvjetljenja tunela pri ulasku ili izlasku, održavanje propisanog razmaka od vozila ispred, strogo pridržavanje propisane brzine vožnje – koja je u pravilu niža od ograničenja brzine za cestu kojom vozite).
U jednocjevnim tunelima, odnosno u onima u kojima postoji samo po jedna saobraćajna traka za svaki smjer vožnje, najstrože je zabranjeno pretjecanje.

U dvosmjernim tunelima s tri prometne trake (2+1), pretjecanje je dozvoljeno samo za onaj smjer u kojem postoje dvije usporedne prometne trake, ukoliko nije drugačije određeno prometnim znakovima.
U tunelima koji imaju dvije cijevi, svaka za svoj smjer, s po dvije ili više prometnih traka u pravilu je pretjecanje dozvoljeno, ukoliko prometnim znakom nije drugačije određeno.

Svaki tunel, bez obzira ubraja li se u kategoriju kratkih, srednje dugih ili dugih tunela, najavljen je prometnim znakom opasnosti. Respektirajte tu opasnost i odmah, bez oklijevanja počnite smanjivati brzinu, ali ne naglo. Uvjerite se, čine li to vozači iza vas. Ako ocijenite da ne smanjuju brzinu, uključite sve pokazivače smjera i tako ih upozorite. Morate u vrlo kratkom vremenu uočiti sve informacije i znakove na ulasku u tunel (broj prometnih traka, vozi li se dvosmjerno ili jednosmjerno, ograničenje brzine i sl.). U dugim tunelima radio podesite na radio postaju koja se preporuča, jer jedino nju možete „hvatati“, a na toj radio postaji daju se važne informacije o prometu. Na ulasku u tunel skinite sunčane naočale ako ste ih nosili. Isključite brisače ako ste vozili po kiši. Ako ste vozili s dugim svjetlima uključite kratka. Zatvorite prozore, isključite dovod zraka izvana, zbog mogućeg lošeg zraka u tunelu. Uključite klimatizaciju ili provjetravanje kako vam se naglo ne bi orosila stakla. Ne pušite i ne koristite mobitel. Pridržavajte se propisanog razmaka. Pri izlasku iz tunela ponovno stavite sunčane naočale ako je vani sunčan dan. Ne ubrzavajte odmah na izlasku iz tunela, neka vam se oči priviknu na intenzivniju rasvjetu.


	KAKO I GDJE SE MIMOIĆI? 


	 

Mimoilaženje je prolaženje vozilom pored drugog vozila koje se po istom kolovozu kreće iz suprotnog smjera. To je radnja koja se dešava gotovo u svakoj vožnji po nekoliko puta u različitim situacijama u zavisnosti od vrste saobraćajnica kojima se krećete kao i uslova saobraćaja u kojem učestvujete. 

Opasnost sama po sebi postoji kada vam vozilo dolazi u susret, a posebno kada cesta nije dovoljno široka. Percepcija saobraćajne situacije ispred vašeg vozila i vozila koja vam dolaze u susret često može dovesti do pogreške, tj. pogrešne procjene i eto opasnosti. Često je teško procijeniti trenutak i mjesto mimoilaženja. Stoga, pri mimoilaženju gledajte što dalje ispred vozila i očekujte trenutak mimoilaženja. 
Mimoilaženje se, u pravilu, obavlja s lijeve strane. Kad na raskrsnici vozila dolaze iz suprotnih smjerova skreću ulijevo, vozač mimoilazi vozilo iz suprotnog smjera na taj način što ga propušta sa svoje desne strane. To je jedini slučaj mimoilaženja vozila s desne strane.
Pri mimoilaženju vozač je dužan sa svoje lijeve strane ostaviti dovoljan razmak između svojeg vozila i vozila s kojim se mimoilazi, a prema potrebi, i svoje vozilo pomaknuti ka desnoj ivici kolovoza.

Ako zbog neke zapreke na cesti ili zbog drugih učesnika u saobraćaju vozač ne može osigurati dovoljan prostor za sigurno mimoilaženje, dužan je usporiti kretanje svojeg vozila, prema potrebi, zaustaviti ga i propustiti vozilo iz suprotnog smjera.
Na suženim dijelovima ceste postavljaju se saobraćajni znakovi koji uređuju propuštanje vozila iz suprotnog smjera. 

Ako vozite cestom nedovoljne širine na kojoj postoje proširenja ili pogodno mjesto za mimoiloženje i prije stignete do tog mjesta, stanite i propustite vozilo iz suprotnog smjera. Tako mora postupiti svaki vozač kojem je u konkretnoj situaciji to lakše i sigurnije izvesti.
Na dijelu ceste s velikim uzdužnim nagibom (planinska cesta i sl.) na uzbrdici ili nizbrdici, gdje je zbog nedostatne širine ceste mimoilaženje onemogućeno ili otežano, vozač vozila koje se kreće nizbrdicom mora na prikladnom mjestu zaustaviti svoje vozilo i omogućiti mimoilaženje vožnjom unazad.

Ako na takvoj cesti jedno od vozila mora voziti unazad da bi omogućilo mimoilaženje, unazad mora voziti:

· svako vozilo koje se susrelo s vozilom koje vuče priključno vozilo,

· vozilo koje se susrelo s vozilom više kategorije,

· pri mimoilaženju vozila iste kategorije, unazad vozi vozilo koje se kreće po nizbrdici, osim ako je s obzirom na uvjete i položaj vozila na cesti, lakše i sigurnije da to učini vozilo koje vozi po uzbrdici.


Ako se u istoj situaciji susretnete s drugim putničkim automobilom koji vuče kamp ili drugu prikolicu, ko mora osigurati mimoilaženje? Vi.
Posebnu opasnost u procjeni i percepciji saobraćajne situacije vozač ima pri mimoilaženju noću. Zbog slabe vidijivosti i blještanja svjetala vozač osim svjetala dolazećeg vozila ne može vidjeti, a ni procijeniti:

· veličinu vozila,

· tačnu udaljenost do vozila,

· njegovu brzinu,

· mjesto mimoilaženja.


U istoj se situaciji nalazi vozač u uvjetima guste magle kada se dolazeće vozilo uopće ne vidi, već se pojavijuje iznenada. Vrijeme poduzimanja izbjegavajućih radnji je izuzetno kratko.
Često, ako vam to prilike dozvoljavaju, prilikom mimoilaženja u prilici ste kao vozač sami „kreirati“ zaštitni prostor oko vašega vozila. To možete učiniti povećavajući ili smanjujući brzinu vožnje ili mijenjajući putanju kretanja kako biste osigurali povoljniji položaj vašega vozila u odnosu na druga vozila oko vas. Naravno, za to je potrebna vrlo jasna komunikacija s drugim vozačima oko vašega vozila, korištenjem pokazivača smjera, stop svjetala, po potrebi zvučnog signala, pa čak i znaka rukom - ako može pomoći.

Pri mimoilaženju ne povećavajte brzinu kretanja, pogotovo ako vozilo iz suprotnog smjera nailazi velikom brzinom. Treba imati u vidu da manje brzine omogućuju da se pokretanjem točka upravljača skladnije mijenja putanja kretanja vozila i da vozilo održi dovoljnu stabilnost kretanja. 


	PRESTROJI SE PAŽLJIVO I SIGURNO 


	 

Prestrojavanje je radnja vozilom koja se obavlja na dovoljnoj udaljenosti ispred raskrsnice kako bi se zauzeo položaj na traci kojom se želi proći kroz raskrsnicu, odnosno, radnja kojom se u saobraćaju na cesti mijenja saobraćajna traka, ako se krećemo cestom s više saobraćajnih traka. Prestrojavanje se može obaviti ubrzavanjem ili usporavanjem vozila što određuje saobraćajna situacija (ubrzajte i prestrojite se ispred vozila ili usporite, propustite vozilo, prestrojite se iza vozila).

Ispred većih raskrsnica gdje postoji više saobraćajnih traka za prestrojavanje, u pravilu ćete primijetiti saobraćajni znak “prestrojavanje vozila”. On vas obavještava o broju saobraćajnih traka i o tome koja se od saobraćajnih traka koristi za prolazak kroz raskrsnicu pravo ili za skretanje ulijevo ili udesno, kako biste mogli pravovremeno zauzeti položaj u odgovarajućoj saobraćajnoj traci za željeni smjer vožnje kroz raskrsnicu. 

Prestrojavanje obavljate prema strelicama na kolovozu i znakovima prestrojavanja koji služe za vođenje saobraćajnih tokova. Trebate se pravovremeno prestrojiti i razvrstati onako kako te strelice i znakovi pokazuju. 
Nakon što ste se sigurno prestrojili, važno je održavati položaj vozila u saobraćajnoj traci koju ste izabrali, pratiti uzdužne oznake na kolovozu kao i strelice na saobraćajnoj traci koje usmjeravaju vašu vožnju.

Kada ste se razvrstali i zauzeli položaj vozilom u traci kojom namjeravate proći raskrsnicom, više ne smijete mijenjati izabranu traku. To vam ne dozvoljavaju ni uzdužne pune linije na kolovozu. 
Ako ste se pogrešno prestrojili (zauzeli saobraćajnu traku kojom ne namjeravate voziti kroz raskrsnicu), a nalazite se u neposrednoj blizini raskrsnice (puna linija uz ivicu saobraćajne trake) ili se niste uopšte iz nekog razloga stigli prestrojiti, morate nastaviti vožnju u smjeru kojem strelice u toj saobraćajnoj traci naznačuju.

Prestrojavanje na saobraćajnu traku na kojoj se nalaze tramvajske šine je dopušteno samo ako postoji saobraćajni znak ili oznaka na kolovozu koji to dozvoljavaju. 
Najavu promjene saobraćajne trake dajete drugim učesnicima u saobraćaju pokazivačima smjera.
Prestrojavanje ispred raskrsnice kada nema oznaka na kolovozu obavlja se na sljedeći način:

· za skretanje udesno primaknite vozilo što bliže desnoj ivici kolovoza,

· na ko
· lovozu s dvosmjernim saobraćajem primaknite vozilo do sredine kolovoza,

· u jednosmjernim ulicama primaknite vozilo što bliže lijevoj ivici kolovoza,


Niti jedno prestrojavanje ne smijete započeti obavljati, a da se prije toga niste uvjerili da to možete obaviti sigurno i bez opasnosti, vodeći pritom računa o položaju vozila, smjeru i brzini vožnje.
Nastojte pravovremeno obaviti radnju prestrojavanja, a ne čekati zadnji trenutak, jer tada to sigurno nećete moći obaviti bez ometanja saobraćaja i bez ugrožavanja sebe i drugih.


	KADA I KAKO SIGURNO PRETICATI 


	 

Preticanje je jedna od najsloženijih i najopasnijih radnji s vozilom u saobraćaju jer u njemu sudjeluje najmanje dva vozila u pokretu, izvodi se velikom brzinom, a pritom vozač koji pretiče koristi saobraćajnu traku za vozila iz suprotnog smjera. Stoga donošenju odluke o preticanju mora prethoditi vaše promišljanje o svim elementima za sigurno izvođenje ove radnje: preglednost, vidljivost, stanje i vrsta kolovoza, položaj ostalih učesnika u saobraćaju, njihova brzina i namjera, tehničke mogućnosti vozila, važeća saobraćajna pravila, saobraćajni znakovi… U svemu tome vozač mora poštivati zakonom propisane postupke, a sve ostalo je stvar njegove lične procjene koja proizlazi iz njegovog mentalnog sklopa, njegovih stavova i mogućnosti racionalizacije postupaka.

Prema propisima, preticanje vozač smije vršiti samo ako time ne ometa normalno kretanje vozila koja dolaze iz suprotnog smjera i ako na putu ima dovoljno prostora za sigurno izvođenje tih radnji. 
Preticanje vrši se s lijeve strane.
Preticanje se mora vršiti s desne strane ako se vozilo na kolovozu nalazi u takvom položaju i njegov vozač daje takav znak da se sa sigurnošću može zaključiti da to vozilo skreće ulijevo. 
Vozilo koje se kreće po šinama postavljenim na sredini kolovoza ne smije se preticati s lijeve strane. To vozilo može se preticati s desne strane ako između njega i desne ivice kolovoza postoji saobraćajna traka. 


Neposredno ispred raskrsnice i na raskrsnici vozač smije preticati: 

· vozilo koje skreće ulijevo, a pretiče se s desne strane vozilo koje skreće udesno, ali da pritom svojim vozilom ne prelazi na dio kolovoza namijenjen za saobraćaj vozila iz suprotnog smjera; 

· vozilo koje se kreće na cesti s pravom prvenstva prolaza, kao i kad je saobraćaj na raskrsnici regulisan svjetlosnim saobraćajnim znakovima ili znakovima koje daje ovlašteno lice. 

Neposredno ispred i na prelazu puta preko željezničke ili tramvajske pruge u istom nivou bez branika ili polubranika vozač smije preticati drugo vozilo kad je saobraćaj na tom prijelazu regulisan uređajima za davanje svjetlosnih saobraćajnih znakova. 

Vozač ne smije preticati kad time, s obzirom na karakteristike ceste i postojeće okolnosti na cesti i u saobraćaju ili s obzirom na tehnička svojstva vozila kojim upravlja, ugrožava druge učesnike u saobraćaju, odnosno tamo gdje je to saobraćajnim znakom posebno zabranjeno.
Pri planiranju preticanja odnosno prije nego što krene u preticanje vozač mora utvrditi ima li uvjeta za sigurno izvođenje te radnje s vozilom: je li preticanje dopušteno, postoji li dovoljna preglednost i dovoljno prostora za preticanje, kolika je dužina preglednosti ceste, kolika je potrebna dužina puta preticanja,kojom brzinom vozi vozilo ispred vas, može li se dovoljno ubrzati, kolikom brzinom se može preticati i ugrožavaju li se vozila iz suprotnog smjera. Najprije treba promisliti ima li uopšte svrhe razmišljati o preticanju, nakon toga utvrditi kakva je preglednost i vidljivost te širina ceste, zatim provjeriti namjeru vozača koji se kreće iza njega, a onda slijede tri najteže, kritične provjere. 

· Prvom provjerom treba utvrditi ne namjerava li vozač ispred njega preticati, obilaziti ili skretati. 

· Drugom provjerom treba utvrditi je li slobodna saobraćajna traka za saobraćaj iz suprotnog smjera na dovoljnoj udaljenosti. 

· Trećom provjerom vozač se mora uvjeriti može li nakon preticanja ponovo zauzeti položaj u saobraćajnoj traci kojom se kretao prije preticanja. 

Tek ako tada utvrdi kako su zadovoljeni svi uvjeti sigurnosti, započinje s preticanjem.
Kada se vozač uvjerio da je preticanje sigurno i odlučio preticati, mora:

· gledati daleko ispred i procijeniti brzinu,

· uključiti lijevi pokazivač smjera,

· pomaknuti se vozilom u lijevu stranu i gledati ispred,

· provjeriti da vozilo ispred ne namjerava preticati ili skretati ulijevo,

· prema potrebi, upozoriti vozača vozila ispred o namjeri preticanja,

· u nižem stepenu prijenosa povećati brzinu i prestrojiti se na lijevu saobraćajnu traku,

· ubrzati vozilo i promijeniti u viši stepen prijenosa kada se nađe uporedno s vozilom koje pretiče, vodeći računa o brzini,

· paziti na pravilan bočni razmak i na vozila iz suprotnog smjera,

· kada na unutarnjem ogledalu ugleda vozilo koje pretiče, u blagom luku se mora vratiti u desnu saobraćajnu traku,

· pri povratku isključiti lijevi pokazivač smjera (desni nije obavezno uključivati osim ako to uvjeti sigurnosti nalažu).

Ako se u međuvremenu tokom preticanja pojavi vozilo iz suprotnog smjera ili ako se pogrešno procijeni potrebna dužina puta preticanja ili trenutak preticanja, treba odustati od preticanja, uključiti desni pokazivač smjera i vratiti se iza vozila koje se namjeravalo preticati i strpljivo čekati sigurnu priliku. Posebno velik rizik predstavlja preticanje dugih vozila i vozila sa nadgradnjom, jer zaklanjaju pogled, ograničavaju preglednost, smanjen je bočni razmak, povećava se vrijeme i put preticanja. Zato vozač treba preticati samo ako je uvjeren da to može sigurno obaviti. Ne riskirajte, ne pretičite ako niste sigurni u povoljan ishod. Ništa nećete dobiti na vremenu vožnje, samo stres i napetost bez potrebe. 
Svu složenost i opasnost preticanja vozač može izbjeći ako prethodno učini jednu znatno jednostavniju procjenu: ima li uopće svrhe krenuti u preticanje.


 -----------------------------------------------------------------

	VOŽNJA NOĆU 

Vožnja noću podrazumijeva vožnju od prvog sumraka do potpunog svanuća. Najvažnija karakteristika noćne vožnje je smanjena vidljivost, dok manji obim saobraćaja stvara utisak sigurnosti, što podstiče povećanje brzine i smanjivanje pažnje. Osvjetljenje koje daju oborena ili velika svjetla su neuporediva sa dnevnim svjetlom, te se noću širina vidnog polja sužava, pogoršava se oštrina vida, jasnoća i brzina opažanja. Obzirom da su sposobnosti vida i mogućnosti uočavanja i prepoznavanja smanjene, vožnja noću postaje zamorna i opasna i zahtijeva od vozača znanje, iskustvo i umijeće prilagođavanja na otežane uvjete uočavanja. Pri vožnji noću povećava se psihičko i fizičko opterećenje koje negativno utiče na vrijeme reagovanja, koje se u takvim uvjetima po pravilu produžava. 
Tokom vožnje noću vozač otežano, a ponekad pogrešno procjenjuje brzinu i razmak do vozila koja nailaze iz suprotnog smjera, što može uzrokovati pogrešne procjene prilikom preticanja, obilaženja ili mimoilaženja. Ne treba zanemariti ni mogućnost da vozač vozila iz suprotnog smjera ima poteškoća sa sposobnošću vida. Cesta pokrivena vodom, kišom, snijegom ili ledom predstavlja dodatnu opasnost i povećan rizik od prometne nezgode.
Vožnja noću može biti problematična i jako naporna ljudima koji imaju problema sa vidom. Dioptrija, astigmatizam ili slična ograničenja vida noću, a pogotovo u sumrak znatno ograničavaju vozača. Ako pripadate toj skupini vozača pokušajte izbjegavati putovanja noću. 
Jedna od opasnosti prilikom vožnje noću jeste pojava zasljepljenja, koje se javlja ako gledate u svjetla vozila koje vam dolazi u susret. Jak i dugotrajan učinak zaslijepljenosti dovodi do opasnosti. Zaslijepljenost je još veća kada je cesta mokra što dodatno smanjuje vidljivost. Stoga, ne smijete gledati u svjetla vozila koja vam dolaze iz suprotnog smjera. Pogled treba usmjeriti prema desnoj ivici kolovoza (ivičnoj liniji), smanjiti brzinu vožnje i ako je potrebno zaustaviti vozilo u svojoj saobraćajnoj traci.
Za vrijeme vožnje noću, vidno polje se bitno smanjuje. Vidljivost ispred vozila je ograničena dužinom svjetlosnog snopa kratkih ili dugih svjetala. Dok vozite s dugim svjetlima vidno polje vam je ograničeno na oko 100 metara (dužina svjetlosnog snopa dugih svjetala), a kada umjesto dugih uključite kratka svjetla vidno polje se smanjuje na 40 do 80 metara. U tim uvjetima uvijek se mora računati s mimoilaženjem ili nailaskom na pješake ili bicikliste koji se slabo uočavaju, zaustavljenim vozilima koja nisu osvijetljena, traktorima i zaprežnim vozilima.

Za uočavanje drugih učesnika u saobraćaju noću može vam pomoći svjetlosni snop dugih svjetala vozila koje dolazi u susret. Tako vidite obris pješaka ili određene predmete na cesti. Ipak povećajte pažnju i smanjite brzinu.
Vrijeme reagovanja vozača prilikom noćne vožnje se produžava zbog akomodacije (prilagođavanja) oka na stalnu izmjenu svjetla i tame. Tom vremenu treba pridodati vrijeme prilagođavanja oka na stalno premještanje tačke fiksacije (oštrina vida). Sve to predstavlja dužinu vremena potrebnog za reagovanje i iznosi između dvije i dvije i po sekunde, ali je za svakog vozača drugačije (zakašnjelo reagovanje u odnosu na prosječno vrijeme reagovanja).

Glavni preduvjet za sigurnu vožnju noću je održavanje dobre vidljivosti vozila. Držite čista vjetrobranska stakla, pogotovo ako pada kiša, ili se na staklo, tokom vožnje lijepe kukci. Ne
pušite dok vozite. Treba voziti bliže središnjoj razdjelnoj liniji na kolovozu, a izbjegavati vožnju uz desnu, ivičnu liniju kolovoza, ne ometati i ne zasljepljivati dugim svjetlima vozača vozila iz suprotnog smjera, pratiti smjerokazne stubiće pokraj ceste i ponašati se u skladu sa značenjem saobraćajnih znakova.
Pri zaustavljanju vozila, uvijek treba ostaviti upaljena kratka svjetla. U slučaju kvara na vozilu treba uključiti sve pokazivače smjera i postaviti sigurnosni trokut što dalje od vozila na vidnom mjestu i po mogućnosti ga osvijetliti. Vozač uvijek mora biti svjestan okolnosti i mogućih opasnosti, voziti s povećanim oprezom, prilagođenom brzinom uvjetima na cesti i biti spreman izbjeći moguće opasnosti.
Za osvjetljavanje ceste vozač motornog vozila po pravilu, upotrebljava duga svjetla. Vožnja sa dugim svjetlima ne smije zasljepljivati vozača vozila koje se kreće ispred ili vozača vozila iz suprotnog smjera.
Vozač je umjesto dugih dužan upotrebljavati kratka svjetla:

· prije mimoilaženja s drugim vozilom na udaljenosti s koje prosudi da svjetlom svog vozila zasljepljuje vozača koje mu dolazi u susret, kad vozač tog vozila uključi kratka svjetla ili kad naizmjeničnim paljenjem i gašenjem svjetala upozorava da mu duga svjetla smetaju, a uvijek na udaljenosti manjoj od 200 metara,

· za vrijeme dok se kreće za drugim vozilom na takvoj udaljenosti i u takvom položaju da dugim svjetlima svog vozila zasljepljuje vozača vozila ispred sebe,

· dok vozilom prolazi pored kolone ili povorke pješaka,

· kad se kreće cestom koja se prostire neposredno pored plovnog puta ili pored željezničke ili tramvajske pruge – u susret plovilu, odnosno vozilu koje se kreće p šinama,

· kad naiđe na stoku te ostale domaće ili divlje životinje.

 

Po magli vozač vozila na motorni pogon mora na vozilu imati upaljena kratka svjetla za osvjetljavanje ceste, ili svjetla za maglu, ili oba svjetla istovremeno. Svjetla za maglu mogu se upotrebljavati samo po magli.
Kada sustignete vozilo, morate upaliti kratka svjetla da ne ometate vozača ispred vas (zasljepljuje vozača u njegovom ogledalu). Ako sustignete teretne automobile i autobuse, kratka svjetla upotrijebite mnogo ranije (zbog veće površine vozačkih ogledala). U trenutku kada započinjete preticanje pa sve dok ne dođete usporedno s vozilom koje pretičete, koristite kratka svjetla. Za to vrijeme vozač kojeg pretičete, ima duga svjetla. U ravni s vozilom kojeg pretičete upalite duga svjetla, tako istovremeno upaljena duga svjetla oba vozila omogućuju vam da otkrijete zapreku na desnoj ill lijevoj strani ceste. Kada prođete sporije vozilo, nastavite vožnju s dugim svjetlima, a vozač kojeg ste pretekli mora upaliti kratka svjetla.
Kada vas neko pretiče trebate mu pomoći da što brže i sigurnije obavi tu radnju. Vozite s dugim svjetlima što je duže moguće. Sve dok vas vozač pretiče ne vidi jasno naprijed s vaše lijeve strane, a vaša duga svjetla osvijetlit će mu put preticanja.

Navedeno ne znači kako bi noćnu vožnju trebalo izbjegavati. Naprotiv, vožnja noću može biti i vrlo ugodna, sve dok poštujete ograničenja koja vam takvi uvjeti nameću. I još jedan savjet: redovno kontrolišite svoj vid, posebno ukoliko često ili dugo vozite noću.


 -----------------------------------------------------------------------------------

 -----------------------------------------------------------------------------

	VOŽNJA AUTOCESTOM 


	 

Autocesta je namijenjena isključivo za saobraćaj motornih vozila. Vožnja autocestama je sigurnija, brža i udobnija od vožnje ostalim cestama, ali vožnja autocestom se po nekim specifičnostima razlikuje od vožnje ostalim cestama. Saobraćajnim pravilima i propisima je utvrđeno kako voziti, no postoje neka pravila, ponašanja i sigurnosne navike koje se moraju usvojiti kako biste sigurno vozili autocestama. Autoceste skrivaju i niz specifičnih opasnosti koje morate očekivati i predvidjeti kako biste sigurno i brzo stigli do cilja.
Širina cjelokupnog profila autoceste, širina kolovoznih traka koje imaju po najmanje dvije saobraćajne trake, fizička odvojenost od saobraćajnog toka iz suprotnog smjera (nema vozila u susret), traka za zaustavljanje vozila u nuždi, široke bankine i bočne ograde, kvalitetne oznake i signalizacija, redovito održavanje - daju osjećaj sigurnosti i mame na brzu vožnju. Na autocestama je najniži stepen ugroženosti, odnosno na autocestama (s obzirom na broj vozila) se događa relativno malo saobraćajnih nesreća, no kada se dogode, u pravilu su s vrlo teškim posljedicama.
UKLJUČIVANJE NA AUTOCESTU 

Uključivanje na autocestu predstavlja jedno od kritičnih mjesta za događanje saobraćajnih nesreća, prije svega zbog nepravilnog ponašanja vozača.

Uključite se u saobraćajni tok vozila na autocesti, bez zaustavljanja, koristeći pravilno saobraćajnu traku za ubrzavanje. Postupno ubrzavajte nakon prilazne rampe, vozite usporedno s vozilima na autocesti – cijelom dužinom trake za ubrzavanje, bez približavanja vozilu koje se nalazi ispred vas. Putem unutarnjeg i vanjskog ogledala pratite saobraćaj vozila na autocesti s ciljem prepoznavanja najpogodnijeg trenutka za uključivanje. Kada dostignete brzinu vozila u saobraćajnoj traci lijevo od vas, uz sigurnosne provjere i uključivanje lijevog žmigavca, ne ometajući vozila, uključite se u saobraćajni tok na autocesti. Ako vam uvjeti saobraćaja to ne dozvoljavaju, ne zaustavljajte se na kraju trake za ubrzavanje, već nastavite vožnju trakom za zaustavljanje vozila u nuždi do prvog trenutka za uključivanje. Čim uočite pogodan trenutak između vozila, morate s uključenim lijevim pokazivačem smjera ubrzati i uključiti se u desnu saobraćajnu traku na autocesti. Nakon uključivanja isključite lijevi pokazivač smjera.
Vozila na autocesti imaju prednost u odnosu na ona koja se uključuju. Vi međutim možete pomoći onima koji se uključuju na autocestu, tako što ćete smanjiti brzinu svoje vožnje i ostaviti dovoljno prostora za uključivanje. Vi možete svoju vožnju (ukoliko vam uvjeti saobraćaja omogućavaju) i ubrzati, ali ne iznad 130 km/h, da bi se oslobodilo dovoljno prostora iza vas za uključivanje. Da bi vozačima olakšali uključivanje na autocestu, možete također izvršiti promjenu kretanja iz desne u lijevu prometnu traku, kako biste desnu saobraćajnu traku ostavili slobodnu za uključivanje. No, ovo uradite samo onda kada ste sigurni da ovu radnju možete izvesti bez ikakve opasnosti. Uvijek imajte na umu da prilikom svake promjene saobraćajne trake morate uključiti pokazivač pravca za odgovarajući smjer.



BRZINA KRETANJA I OGRANIČENJA
Autoceste su građene tako da dozvoljavaju vrlo brzu vožnju u odnosu na druge ceste. To su ceste s najvišim nivoom uslužnosti, nema vozila iz suprotnoga smjera, preglednost je izuzetna, ukrštanja su u više razina itd.. No, međutim ne zaboravite da je brzina najdominantniji uzročnik saobraćajnih nesreća. Uvijek budite spremni na iznenadna kočenja. Čim u daljini primijetite da vozila koče, da su sve trake zauzete vozilima, odmah uključite zbog sigurnosti i upozorenja vozačima iza vas sve pokazivače smjera. Na autocesti je izuzetno opasno voziti slalom i učestalo mijenjati saobraćajne trake, bespotrebno ubrzavati i malo iza toga usporavati, ili svojim postupcima stalno ometati druge vozače. Uostalom, znate, u velikoj gužvi sve se kolone kreću otprilike istom brzinom, pokušajte strpljivošću doprinijeti pouzdanosti cjelokupne situacije.

 

Prema našim propisima (a i većine zemalja Europe), najveća dopuštena brzina vožnje na autocesti je 130 km na sat, ali držite se ograničenja brzine na pojedinim dijelovima i preporučljive brzine za pojedinu dionicu. Naravno i na autocesti važe ograničenja za vozila pojedinih grupa i to:

 

1. 80 km/h za autobuse bez i sa lakom prikolicom, kamione do 7,5 tona i putnička vozila koja vuku prikolicu

2. 70 km/h za autobuse kojima se vrši organiziran prijevoz djece, kao i kamione preko 7,5 tona i kamione s prikolicom. 

3. 40 km/h ako se vrši šlepanje vozila u dozvoljenim slučajevima. 

 

Na autocesti nema stajanja. Ukoliko želite prekinuti vožnju, to možete učiniti samo na odmaralištima, prostorima benzinskih pumpi ili površinama izvan kolovoza koje su kao odmarališta ili parkirališta za to posebno uređene. Ne zaustavljajte, niti ne parkirajte na saobraćajnim trakama za zaustavljanje vozila u nuždi. Na autocesti ne smijete se polukružno okretati niti voziti unatrag. Autocestom se morate kretati krajnjom desnom saobraćajnom trakom koja nije zakrčena vozilima u koloni (izuzetak su gradske autoceste gdje se zbog gustoće saobraćaja vozi u usporednim kolonama). Tokom vožnje autocestom stalno budite pažljivi, gledajte ispred i iza, niti jednu radnju (promjenu prometne trake, prestrojavanje, usporavanje, pretjecanje) ne činite ukoliko se višestruko niste uvjerili da to možete učiniti bez opasnosti za druge vozače na autocesti. Pri velikim brzinama je opasno naglo smanjivanje brzine. Posebno pazite na vozila iza vas. Jedno sigurnosno pravilo kaže da vozeći autocestom treba jednako gledati saobraćaj iza (preko unutarnjeg i vanjskog ogledala), kao saobraćaj ispred (kroz vjetrobransko staklo). Naročito obratite pažnju i pogledajte i osigurajte se da se nijedno vozilo ne nalazi u „mrtvom uglu“ pored vašeg vozila.
ISKLJUČIVANJE SA AUTOCESTE 

Kad se namjeravate isključiti s autoceste, tada morate uočiti saobraćajne znakove koji vas obavještavaju o mjestu izlaza s autoceste. Ako prekasno uočite ili reagirate na znak obavještenja za vođenje saobraćaja, proći ćete pored željenog izlaska. To vas može koštati dodatnog iznosa za cestarinu i nekoliko desetaka kilometara bezpotrebne vožnje do sljedećeg izlaza i povratka za smjer kojim ste željeli voziti. Isključivanje s autoceste najavljuje se saobraćajnim znakom obavještenja u pravilu na 1.000, 500 i 250 metara ispred samoga izlaza. Približavajući se mjestu izlaska, pogledat ćete na unutarnje i vanjsko ogledalo, te uključiti desni pokazivač smjera. Ne kočiti na traci za vožnju. S uključenim desnim pokazivačem smjera nakon kosnika na kolovozu i pojave saobraćajne trake za usporavanje, ne smanjujući brzinu vožnje, napustite desnu saobraćajnu traku autoceste i prestrojite se na saobraćajnu traku za usporavanje. Tek na traci za usporavanje smanjujete brzinu, kako biste do izlaska s autoceste prilagodili brzinu radijusu zavoja i isključili se sigurno.

 

Kvar ili nesreća na autocesti
Ukoliko vam se dogodi da ste prisiljeni prekinuti vožnju zbog kvara, neispravnosti na vozilu ili iz nekog drugog razloga, nikako ne zaustavljajte vozilo na kolovozu autoceste, već desno od uzdužne crte na kolovozu, s desne strane – na saobraćajnoj traci za zaustavljanje vozila u nuždi. Po mogućnosti što više desno, kako ne biste otvarajući vrata ometali vozila koja voze po desnoj traci. Putnike obavezno izmjestiti iz vozila van kolnika i trake za zaustavljanje u nuždi. Prije izlaska iz vozila navucite reflektirajući prsluk koji bi se trebao nalaziti u kabini vozila (obvezno u većini zemalja). Ostavite uključena pozicijska svjetla, uključite sve pokazivače smjera kako bih vas vozači uočili sa što veće udaljenosti. Postavite trokut za opasnost i to na udaljenosti od 100 metara iza i ukoliko ne možete brzo riješiti kvar pozovite službu za pomoć na cesti.



SISTEM NAPLATE CESTARINE
Naplata cestarine obavlja se neprekidno od 0 – 24 sata, sve dane u godini. Na svim naplatnim stanicama u vidnom polju vozača mora biti istaknut cjenovnik s propisanim iznosima cestarine za sve grupe vozila. Vozila su razvrstana po grupama za koje je jedinstvena cijena plaćanja cestarine i sastoji se od četiri klase:

 

Klasa 1: Dvoosovinska vozila s visinom izmjerenom na prvoj osovini manjom od 1,3 m (motocikli, osobna vozila i laka dostavna vozila).

Klasa 2: Vozila sa tri i više osovina i visinom mjerenom na prvoj osovini manjom od 1,3 m (kombi vozila, osobna vozila s prikolicom, karavani s visinom od 1,3 metra na prednjoj osovini i laka dostavna vozila s prikolicom karavanom, dvoosovinska vozila kao što su kombi vozila bez prikolice).

Klasa 3: Vozila sa tri i više osovina i visinom mjerenom na prvoj osovini većom od 1,3 m (kamioni s ili bez prikolice, sa ukupno dvije ili tri osovine, karavani s visinom većom od 1,3 metra na prednjoj osovini i kombi vozila s prikolicom ili karavanom s ukupno tri osovine).

Klasa 4: Vozila sa četiri i više osovina i visinom mjerenom na prvoj osovini većom od 1,3 m (kamioni s ili bez prikolice s četiri ili više osovina, tegljači s poluprikolicom, autobusi s ili bez prikolice s četiri ili više osovina, kombi vozila s prikolicom ili karavanom s ukupno četiri ili više osovina).

Skupina vozila koja je oslobođena plaćanja cestarine: 1. vozila crvenog krsta, 2. vozila oslobođena na osnovu ugovora koje je Vlada BiH i Vlada Federacije BiH zaključila s međunarodnim institucijama, 3. vozila pomoći na cesti u slučaju intervencije, 4. vozila oružanih snaga BiH, 5. vozila invalidnih osoba s 80% i više tjelesnog oštećenja, odnosno osobe s 60% i više oštećenja donjih ekstremiteta, 6. vozila Civilne zaštite, 7. vozila Ministarstva unutrašnjih poslova, 8. vozila Hitne pomoći i 9. Vatrogasna vozila.

Vozila koja na izlaznu naplatnu stanicu dođu bez naplatne kartice blagajnik će naplatiti iznos najduže relacije od mjesta izlaza za odgovarajuću grupa vozila.

Obvezno uzimanje naplatne kartice

Naplata cestarine (gotovina, kreditne kartice, debitne kartice)

Elektronska naplata cestarine

Naplata cestarine smart karticom Koncesionara



	VOŽNJA I JESEN 


	 
VOŽNJA PO KIŠI - aquaplaning
Kiša kao atmosferska pojava čest je pratilac vožnje, koja kao posljedice ima smanjenje vidljivosti i pogoršavanje uslova sigurne vožnje. Kiša donosi niz opasnosti i često je uzrok saobraćajnih nezgoda zbog smanjenog prijanjanja, smanjene vidljivosti, mogućnosti trenutnog otkazivanja kočnica, dinamičkih udara, nastajanja vodenog klina i prekrivenih oznaka na kolovozu.
Kada padne kiša, na kolovozu se stvara sloj vode i točkovi - gume slabije prijanjaju uz kolovoz (trenje između gume i površine kolovoza je manje) što smanjuje upravljačke i kočione sposobnosti vozila. Veličina trenja (prijanjanja) između guma i kolovoza ovisi o dubini profila guma, brzini kretanja i svojstvu kolovoza (vrsti kolovoza). 
Tokom vožnje po kiši, treba usmjeriti pogled dalje ispred vozila jer postoji mogućnost nalijetanja na udarne rupe napunjene vodom ili na vodu na cesti pri čemu može doći do vodenog udara. U takvoj situaciji valja povećati prisebnost i bez oklijevanja, povećanom brzinom, pokušati izići iz vode jer može doći do zalijevanja ili oštećenja motora. Pri mimoilaženju s drugim vozilom dolazi do iznenadnog zalijevanja vjetrobranskog stakla, čime se smanjuje vidljivost, a u toj situaciji vozač može izgubiti prisebnost i kontrolu nad vozilom. Pobrinite se da brisači rade efikasno i bezprijekorno. 
Za vreme vožnje po kiši ne dozvolite da se vodena para kondenzuje u unutrašnjiosti vozila. U takvim uslovima treba koristiti ventilaciju i grijanje. Kombinacijom ovih uređaja najbolje će se odstraniti suvišna vodena para i obezbediti uspešna vožnja. 



Vodeni klin (aquaplaning)
Kod obilnih i dugotrajnih kiša na cestama se često zadržava voda. Pri vožnji u tim uvjetima pod točkom se stvara sloj vode, odnosno „vodeni klin“. Kada je sloj vode dublji, ili kada se po kolovozu pokrivenim vodom vozi velikom brzinom, guma se počinje penjati na sloj vode, „vodeni klin“ je izdiže, što uslovljava odvajanje gume od kolovoza. Gubi se dodir s kolovozom i tada točak “skija” po vodi. Gume tada nisu više sposobne prenijeti na kolovoz vučnu silu, silu kočenja i bočne sile. 
Pri brzoj vožnji gube se primarne sposobnosti gume da koči ili vodi vozilo u željenom pravcu. U slučaju kočenja, prednji točkovi blokiraju i kližu te vozilo gubi upravljivost, odnosno u takvim uvjetima se vozilom ne može upravljati.

Nastalo stanje naziva se „aquaplaning“, što u slobodnom prevodu znači skijanje na vodi. 
Kod tog stanja upravljanje i kočenje nije moguće. U tom slučaju vrijedi pravilo: upravljač držati pravo i oduzeti gas. Ako puhne vjetar, nema pomoći. Možda nikad nećemo biti svjesni greške. 


Kako prepoznati opasnost i kako se ponašati u takvim uvjetima?
Prvi znak opasnosti je obilna kiša i voda na kolovozu. Velika količina vode na kolovozu prepoznaje se po sljedećem: trag točkova vozila ispred odmah prekrije voda, točkovi vozila ispred istiskuju mnogo vode, kolotrazi su napunjeni vodom, !okve vode su na kolovozu. U tim uvjetima gubi se osjećaj stabilnosti, tj. vozilo lagano klizi i bočno se zanosi, upravljač se prelako okreće i pojačan je zvuk motora. U takvim uvjetima potrebno je odmah smanjiti brzinu vožnje, pritisnuti papučicu kvačila, čvrsto držati upravljač u pravilnom položaju, izbjegavati naglo okretanje upravljača i popuštati papučicu gasa da točkovi ponovno dobiju dodir s kolovozom.
Dakle, da bi rizik od akvaplaninga i od neprijatnih iskustava koje on sa sobom nosi sveli na minimum, morate stalno voditi računa o mejrama predostroznosti.
Veliku opasnost za vožnje po kiši na kolovozu predstavljaju kolotrazi. Kada su ispunjeni vodom, lako dolazi do pojave vodenoga klina “skijanja” na vodi. Postoji opasnost od zanošenja i gubljenja upravljivosti vozila. U takvim uvjetima ne treba voziti po njima. Ako je potrebno mijenjati saobraćajnu traku, treba smanjiti brzinu i pod oštrim uglom ih preći. Posebno se mora povećati pozornost, smanjiti brzina i čvrsto držati upravljač.
Osim kiše, mokrih kolovoza, jesen donosi i maglu, što znači da se mora opreznije voziti. Glavni uzroci saobraćajnih nezgoda pri magli su neprilagođena brzina vožnje i nepropisno rastojanje vozila. Ipak, ko poštuje najvažnija, osnovna pravila za vožnju u ovakvim uslovima, ima dobre izglede da bez posledica savlada i najgušće oblake magle:

· Pri magli, odmah smanjiti brzinu koja mora biti prilagođena vidljivosti, dakle najviše do 50 km/h.

· Povećati rastojanje. Obično se tokom vožnje pri magli rastojanje pogrešno procenjuje i čini se da je veće nego što jeste.

· Već i pri slaboj magli, odmah uključiti svjetla da bi bolje vidjeli i da bi bili viđeni.

· Svjetla za maglu uključiti onda kada je vidljivost manja od 50 m.

Zadnje svjetlo za maglu treba koristiti u uvjetima kada je na cesti magla ili je smanjena vidljivost na manje od 50 metara, i to samo kada iza vašega vozila nema drugih vozila ili kada ste posljednje vozilo u koloni. Čim vaše vozilo sustigne drugo vozilo, svjetlo za maglu treba isključiti kako ne bi ometalo vozača iza. Obratite pažnju na signalnu sijalicu zadnjeg svjetla za maglu, ona vas podsjeća na uključeno svjetlo.
Vožnja pri magli zahteva od vozača maksimalnu koncentraciju i češće pauze tokom vožnje. Preporučuje se da se za vreme pauze vozilo parkira sa uključenim svetlima kako bi drugi vozači mogli lakše da primjete automobil. Takođe je važno da se u ovakvim uslovima vozi istom brzinom, bez obzira na vrijeme i odredište.


BEZBJEDNA VOŽNJA U RANO PROLJEĆE

Upravljanje vozilom u određenom periodu godine nosi sa sobom razne specifičnosti po kojima je određeno godišnje doba karakteristično u smislu opasnosti sa kojima se vozač može suočiti dok upravlja vozilom. 

Po pitanju bezbjednog upravljanja vozilom, svaki vozač mora kao preventivnu mjeru bezbjednosti uzeti činjenicu da vozilom mora upravljati sa naročitom opreznošću, brzinu kretanja vozila blagovremeno prilagođavati trenutnim uslovima saobraćaja i stanju kolovoza na kome se nalazi, voziti defanzivno i biti u stanju predvidjeti moguću situaciju i ponašanje ostalih učesnika u saobraćaju na osnovu podataka i informacija koje trenutno ima na raspolaganju, tj, na osnovu onoga što je u tom momentu uočio. Uočavanje, poštivanje i postupanje po značenju saobraćajnih znakova i ostale saobraćajne signalizacije je od iznimne važnosti za bezbjedno upravljanje vozilom u saobraćaju.

Period ranog proljeća predstavlja možda i najnezgodniji i najopasniji period za upravljanje vozilom, jer isti sa sobom nosi veliki broj nezgodnih, opasnih i podmuklih situacija na putu, pogotovo vozačima početnicima i vozačima sa manje vozačkog iskustva, ali i onim vozačima sa višegodišnjim vozačkim iskustvom koji precjenjuju svoje sposobnosti i mogućnosti svog vozila, koji su u datim okolnostima nepažljivi i nesmotreni.

 
Zašto je period ranog proljeća opasan za vožnju ?
 

Period ranog proljeća karakterističan je po tome što se uslovi na putu dok upravljate vozilom mogu veoma naglo i nepredvidivo pogoršati, a u tom smislu nabrojat ću sljedeće faktore koji na njih utiču, kao i moguće nepovoljne situacije sa kojima se vozač može susresti:

 

1.     Vremenski uslovi – veoma je čest slučaj da se u toku dana i to u veoma kratkom vremenskom periodu ,,izmjene sva godišnja doba,, tj, moguće je za očekivati u takvoj situaciji da će kolovoz na kome se nalazite mjestimično biti suh, mokar, klizav, pokriven snijegom ili poledicom. Zbog naglih i velikih oscilacija vanjske temperature zraka, česta je pojava da se u toku dana, kada su dnevne temperature zraka veće, nagomilani snijeg uz ivicu kolovoza počne otapati i curiti preko kolovoza. Na istom mjestu, tokom noći i u rano jutro, usljed velikog pada temperature zraka - imat ćete poledicu na kolovozu !!! Zato, dok vozite, uvijek pratite vremenske prilike u kojima vozite, blagovremeno uočavajte stanje kolovoza i oko kolovoza  na kome se nalazite. Usljed pomenutih naglih i velikih oscilacija u temperaturi zraka, takođe dolazi do pojave erozije okolnog tla uz kolovoz. Posebno su opasne dionice puteva koji se pružaju u kotlinama ili dolinama rijeka, jer su na takvim mjestima česte pojave odrona zemlje, blata i  kamenja na kolovozu. Takođe, oborinske vode nastale kao posljedica topljenja snijega, a koje nisu na adekvatan način kanalisane kroz infrastrukturu kolovoza, nego se slijevaju preko njega,  mogu u velikoj mjeri izazvati opasnost time što će svojim djelovanjem izazvati oštećenje kolovoza  ili pojavu nanosa okolnog erodiranog matrijala na kolovoz (granje, zemlja, blato, kamenje...)

 

2.     Stanje kolovoza – nakon zimskog perioda, kolovoz je usljed  djelovanja vanjskih prilika (neprilika) na našim putevima većinom u očajnom stanju, te bi o ovoj konstataciji svi vozači trebali voditi računa prilikom upravljanja vozilom. Oštećenja kolovoza uglavnom se ogledaju u smislu pojave udarnih rupa na kolovozu, a udarna rupa na kolovozu predstavlja u stvari oštećenje kolovoza u smislu udubljenja oblika rupe, izuzetno oštrih ivica, veće je dubine i nalazi se na mjestu u kolovozu po kome vozila svojim točkovima najčešće nailaze. Te udarne rupe su zbog svojih karakteristika veoma opasne i izazivaju velik broj saobraćajnih nesreća i to u sljedećim situacijama:

 

        Kada vozač nije blagovremeno uočio postojanje udarne rupe na kolovozu (zbog nepažnje ili neprilagođene brzine kretanja) pa u posljednjem trenutku pokušava vozilom izvršiti obilaženje iste, tada se kao negativna posljedica takvog postupka vozača dešava sljedeće:
 
a)    zanošenje zadnjeg dijela vozila u lijevu ili desnu stranu usljed nagle promjene težišta vozila kao posljedica nagle promjene pravca kretanja (pogotovo na klizavom kolovozu). Obično dolazi do bočnog otkliznuća vozila, vozač više nije u mogućnosti kontrolisati putanju kretanja vozila i samo je pitanje sreće kakav će biti krajnji ishod u toj situaciji. Ta bočna otkliznuća vozila obično završavaju sudarom sa vozilom koje nailazi iz suprotnog smijera, prevrtanjem na kolovozu ili van njega. Bilo koja situacija da se desi po ovom principu donosi tragične posljedice.

 

b)    Bočni kontakt sa vozilom koje ga pretiče u momentu dok na opasan način (naglo i bez provjere) obilazi udarnu rupu sa lijeve strane. I u ovoj situaciji dolazi neminovno do saobraćajne nesreće većih ili manjih razmjera.

 
c)     Otkliznuće ili prelazak vozila u desnu stranu van kolovoza uslijed naglog (opasnog) načina obilaženja udarne rupe sa desne strane jer je vozilom  desnom stranom prešao na bankinu te na taj način izgubio ravnomjerno prijanjanje točkova za podlogu, što je za posljedicu imalo gubitak kontrole nad upravljanjem vozilom.

 
        Kada vozač nije blagovremeno uočio postojanje udarne rupe na kolovozu (zbog nepažnje ili neprilagođene brzine kretanja) pa je točkom ili točkovima vozila prešao preko udarne rupe, tada se kao negativna posljedica takvog postupka vozača dešava sljedeće:
 
a)    Oštećenje ili pucanje pneumatika
b)    Gubitak kontrole putanje kretanja vozila
c)     Oštećenje elemenata ovjesa i upravljačkog mehanizma vozila što kao za posljedicu može imati trenutnu ili odgođenu saobraćajnu nesreću 
 
 
Gore nabrojane situacije i postupci vozača odnose se i kada  je riječ o pojavi odrona na kolovozu. Na karakterističnim i čestim mjestima odrona na kolovoz, obično se nalaze i odgovarajući saobraćajni znakovi koji vozače blagovremeno obavještavaju na takvu moguću opasnost na putu. 

Prioritetno, vozači bi nailaskom na takve saobraćajne znakove morali smanjiti brzinu kretanja vozila i maksimalno povećati preznost.

 

3. Zdravstveno stanje vozača – poznato je da su srčani bolesnici, osobe sa psihičkim poremećajima i meteopati rizična grupa vozača na čije zdravstveno stanje, raspoloženje, koncentraciju i motoriku veoma negativno utiču vremenske prilike, odnosno neprilike. Da bi te osobe ublažili nastale tegobe, često uzimaju i one lijekove koje kao vozači ne bi smjeli konzumirati dok upravljaju vozilom u saobraćaju jer isti negativno utiču na njihove sposobnosti kao vozača. Zato, preporučujem, da dok vozite obraćate naročitu pažnju na vozilo iz koga vozite, na vozila iz vas, kao i na vozila koja vam nailaze iz suprotnog smijera, i da, ukoliko primjetite bilo kakvo čudno ponašanje vozila ili reakcije tih vozača, da se odmaknete od njih, odnosno da držite što je moguće veće rastojanje ili odstojanje od njih. Osobe sa umanjenim psiho-fizičkim sposobnostima nastalim iz bilo kojeg razloga, opasni su vozači i veoma nepredvidivi u svojim reakcijama i ponašanju u saobraćaju, te kao takvi, veoma rizični u smislu izazivanja saobraćajnih nesreća. 

 

Dakle, da bi imali bezbjednu vožnju i u ovom periodu godine, prvenstveno obratite pažnju na gore pomenute situacije u saobraćaju, vozite defanzivno i maksimalno oprezno. Vaša bezbjedna vožnja nije samo bezbjedna za Vas nego i za sve ostale učesnike u saobraćaju.

 

VOŽNJA U ZIMSKIM USLOVIMA

Svako godišnje doba nosi sa sobom određene povoljne i nepovoljne uslove za eksploataciju vozila, pa je stoga vozilo potrebno adekvatno pripremiti i prilagoditi datim uslovima eksploatacije. Da bi ste svojim vozilom uvijek bezbjedno upravljali na putu, potrebno je da je ono apsolutno uvijek tehnički ispravno, opremljenom propisanom opremom i, naravno, spremno za bezbjedno učešće u saobraćaju.
Zimska oprema za vozilo je Pravilnikom o saobraćaju u zimskim uslovima propisana za svaku kategoriju vozila i u kom vremenskom periodu su vozači dužni imati je u vozilu.
Pod zimskim uslovima saobraćaja na putevima smatra se postojanje najmanje jedne od nabrojanih sljedećih situacija:

a) kada pada snijeg i hvata se na kolovozu puta
b) kada na većoj površini kolovoza ima ostataka ugaženog i sleđenog snijega
c) kada pada kiša i ledi se na kolovozu
d) kada je kolovoz zaleđen

U periodu od 15. novembra tekuće godine do 15. aprila naredne godine, bez obzira na vremenske uslove, sva motorna vozila moraju imati odgovarajuću zimsku opremu i moraju je koristiti u gore navedenim uslovima.
Pod zimskom opremom koju koju treba da imaju motorna vozila u zimskim uskovima, smatra se:

a) Za putnička motorna vozila i ostala motorna vozila čija najveća dozvoljena masa nije veća od 3.500 kg i nemaju više od 8 sjedišta:
1) zimski pneumatici na sva četiri točka. Zimska guma (pneumatik) je na svom boku označena sljedećim oznakama: MS, M+S ili M&S i oznakom snježne pahuljice na stiliziranom obrisu planine sa tri vrha, čija dubina gazećeg sloja po dubini iznosi najmanje 4 mm,
2) gume sa ljetnim profilom čija dubina gazećeg sloja po dubini iznosi minimum 4 mm i u priboru odgovarajući lanci koji se postavljaju na pogonske točkove vozila u slučaju zimskih uslova.

b) Za motorna vozila čija najveća dozvoljena masa prelazi 3.500 kg i autobuse:
1) zimski pneumatici na pogonskim točkovima. Zimska guma (pneumatik) je na svom boku označena sljedećim oznakama: MS, M+S ili M&S i oznakom snježne pahuljice na stiliziranom obrisu planine sa tri vrha, čija dubina gazećeg sloja po dubini iznosi najmanje 4 mm, a pod zimskom opremom za ova vozila podrazumijevaju se još i lanci za snijeg i priručni alat (lopata, vreća sa pijeskom od 25 do 50 kg)
2) gume sa ljetnim profilom čija dubina gazećeg sloja po dubini iznosi minimum 4 mm i u priboru odgovarajući lanci koji se postavljaju na pogonske točkove vozila u slučaju zimskih uslova, a pod zimskom opremom za ova vozila podrazumijevaju se još i lanci za snijeg i priručni alat (lopata, vreća sa pijeskom od 25 do 50 kg)

Na vozila se ne smiju postavljati pneumatici sa ekserima.
Na istoj osovini vozila, pneumatici moraju biti jednaki po profilu, konstrukciji i po vrsti gazećeg sloja
Na motornim i priključnim vozilima ne smije biti snijega ili leda koji bi mogli uticati na ponašanje vozila, odnosno preglednost vozača.

Što se tiče ostalih elemenata koji utiču na bezbjednu vožnju u zimskim uslovima, tu spadaju obavezne i preventivne radnje koje svaki vozač treba uraditi na svom vozilu, (poštujući pri tome mjere opreza kako ne bi došlo do povreda) a to su:

a) U rashladnom sistemu motora vozila mora se nalaziti tekućina koja nema svojstvo smrzavanja na niskim temperaturama, odnosno, mora se nalaziti permant ili antifriz. Ukoliko u rashladni sistem motora nije usuta odgovarajuća tečnost – usuti je, a ako se već nalazi u rashladnom sistemu, onda obavezno provjeriti njen nivo i tačku smrzavanja. Napominjem, da je tekućine kao što su permant ili antifriz poželjno imati uvijek u rashladnom sistemu motora jer ona povoljno djeluje na unutrašnje stjenke rashladnog sistema, odnosno ima antikorozivno svojstvo a gubici (isparenja) su minimalni. Međutim, te se tekućine moraju obavezno zamijeniti svake 2 godine jer nakon tog perioda postaju agresivne, pa nagrizaju unutrašnje stjenke rashladnog sistema! 
b) U posudi za pranje vjetrobranskog stakla na vozilu mora se nalaziti tekućina koja nema svojstvo smrzavanja na niskim temperaturama. Redovno kontrolisati nivo tečnosti u posudi.
c) Akumulator na vozilu mora biti ispravan, odnosno dovoljnog kapaciteta napunjenosti, kako bi u ovim uslovima uvijek omogućio sigurno pokretanje motora, kao i ostalih električnih uređaja na vozilu. Provjeriti nivo elektrolita u akumulatoru, po potrebi dosuti destilovanu vodu za svaku ćeliju na akumulatoru i, ukoliko je potrebno, punjačem mu dopuniti kapacitet. Dopunjavanje energije akumulatoru je najbolje i najbezbjednije uraditi u specijalizovanim radionocama.
d) Kleme na polovima akumulatora moraju biti čiste i dovoljno pritegnute za polove akumulatora. Po potrebi ih očistiti i namazati mašću.
e) Filtere goriva obavezno zamijeniti prije zime.
f) Provjeriti ispravnost rada i po potrebi zamijeniti grijače na motoru (kod dizel motora)
g) Provjeriti ispravnost rada grijača zadnjeg stakla
h) Provjeriti pritisak u pneumaticima
i) Imati u vozilu plastičnu strugalicu za led i metlicu za čišćenje snijega sa vozila
j) Podmazati brave na vratima prije pranja vozila. U protivnom, u svoje vozilo nećete moći ući jer ga nećete moći otključati pošto će se brave zalediti na niskim temperaturama.
k) Gumene kedere na vratima, prtljažniku i staklima obavezno prije zime namazati tankim slojem vazelina, kako se isti ne bi na niskim temperaturama zaledili i onemogućili Vam ulazak u vozilo. Na taj način ćete im produžiti njihov vijek trajanja i njihovu elastičnost.

Ove nabrojane radnje se ne propisuju, nego se preporučuju svakom vozaču kako bi uvijek imao spremno i sigurno vozilo, kako za sebe, tako i za ostale učesnike u saobraćaju.

POKRETANJE (STARTOVANJE) MOTORA U ZIMSKIM USLOVIMA

Prilikom pokretanja motora u zimskim uslovima, kada su temperature vanjskog zraka niske, potrebno je ispoštovati nekoliko bitnih elemenata a koji se tiču, kako sigurnog starta motora, tako i njegove buduće dugovječnosti u radu. Kada pristupate pokretanju motora, poštujte sljedeće savjete:

• Uvijek pritisnite pedalu kvačila do kraja kada pokrećete motor! Kako se prilikom niskih temperatura ulje u motoru i mjenjaču zgusne, to su otpori prilikom pokretanja motora veći a samim tim je i veća potrošnja energije iz akumulatora. Stiskanjem pedale kvačila do kraja odvojili ste motor od ostalih sklopova koji služe za prenos snage do pogonskih točkova. To je bitno iz razloga što ćete na taj način energiju iz akumulatora manje trošiti, jer će elektropokretač motora tada pokretati samo motor a ne i spojničku osovinu u mjenjaču. Ta ušteda energije iz akumulatora Vam je jako bitna, pogotovu ako akumulator nema maksimalan kapacitet snage (djelimično je potrošen). Energija iz akumulatora troši se na rad elektropokretača (alnasera) i savladavanje otpora koji se javljaju u samom motoru prilikom njegovog pokretanja (sile trenja unutar motora). 
• Poštujte upute proizvođača Vašeg vozila koje je naveo u uputstvu za pokretanje motora u zimskim uslovima
• Ukoliko imate vozilo starije proizvodnje, na takvim vozilima se nalazi uređaj koji služi za obogaćivanje smješe goriva i zraka koju motor usisava (vozači ga zovu ,,SAUG,,ili ,,ČOK,,). Taj uređaj vozač mora ručno aktivirati i obavezno ga koristite prilikom startovanja hladnog motora, jer se smjesa goriva i zraka koju motor usisava prije zapali ukoliko je ,,bogatija,, (više goriva a manje zraka). 
• Kada motor samostalno proradi, on mora raditi na srednjem broju obrtaja a nikako na visokom. Razlog, zbog hladnoće dijelovi motora postaju krti i skloni lomljenju a i ulje u motoru je hladno i gusto pa je i podmazivanje dijelova u motoru otežano. Sve dok ulje i dijelovi motora ne dostignu svoju radnu temperaturu, motor nije poželjno preopterećivati visokim brojem okretaja. Radnu temperaturu motor brže postiže u vožnji, što znači da je poželjno vozilom se kretati na manjem broju okretaja nego li ga ostaviti da radi u ,,leru,, da na taj način postigne svoju radnu temperaturu. Kada motor dostigne svoju radnu temperaturu a poželjno je i malo ranije, vozač mora isključiti uređaj za obogaćivanje smješe goriva i zraka. Na taj način štedite gorivo i produžujete radni vijek motora, jer zagrijan motor otežano radi sa nepotrebno bogatom smjesom (guši se) a dio goriva koje ne sagori do kraja prolazi pored karika klipa u korito motora gdje se nalazi motorno ulje i na taj način ga razrjeđuje (mijenja mu svojstva), što opet ima negativan učinak na kvalitetno podmazivanje dijelova motora.
• Vozila novije proizvodnje imaju ugrađen automatski uređaj za obogaćivanje smješe goriva i zraka, ali i pored toga, vrijede pravila koja se tiču dostizanja radne temperature motora.
• Prilikom pokretanja motora, uvijek isključite sve električne uređaje na vozilu (ventilator, brisače, grijač zadnjeg stakla, svjetla…) .Na taj način ćete svu raspoloživu energiju akumulatora usmjeriti samo na rad elektro pokretača motora i produžiti radni vijek akumulatoru.
• Uređaj za regulaciju grijanja u kabini vozila uvijek držite zatvorenim (okrenite na hladno) jer ćete na taj način ograničiti protok tekućine rashladnog sistema samo na motor (neće cirkulisati kroz radijator u kabini vozila) . Na taj način će motor ranije dostići svoju radnu temperaturu.


UPRAVLJANJE VOZILOM U ZIMSKIM USLOVIMA

Upravljanje vozilom u saobraćaju vozač uvijek mora izvoditi sa naročitom opreznošću, a posebno u zimskim uslovima odvijanja saobraćaja. Razlog tome je taj, što zima uvijek sa sobom donosi i neke iznenađujuće, varljive ili neočekivane situacije na putu, pogotovo se te situacije mogu negativno odraziti na bezbjedno upravljanje kod nedovoljno obučenih, nepripremljenih i neiskusnih vozača. Zato, prilikom upravljanja vozilom u zimskim uslovima, vozač uvijek treba da ima na umu sljedeće:

• Prije polaska vozilom u saobraćaj, temeljito očistite sve staklene površine na vozilu, kako bi sebi omogućili dobru preglednost iz vozila. Potrebno je očistiti i snijeg sa karoserije vozila i signalnih uređaja na vozilu.

• Brzinu kretanja vozila i način upravljanja vozilom, vozač je dužan prilagoditi trenutnim uslovima saobraćaja, vremenskim prilikama, stanja kolovoza, vrsti vozila kojim upravlja te na kraju i svojim sposobnostima, što, opet znači sljedeće:
a) ukoliko je podloga puta prekrivena snijegom ili ledom, vozilom upravljati sa naročitom opreznošću, izbjegavati nagle pokrete volanom, nagla kočenja i ubrzanja
b) razmak od vozila ispred sebe održavati što većim, jer je na klizavoj podlozi zaustavni put vozila znatno duži nego na suhoj podlozi
c) voziti sporije i u nižem stepenu prenosa
d) upotrebu kočnice svesti na minimum, brzinu kretanja vozila smanjivati postepeno, usporenja vozilom ostvarivati kraćim stepenom prenosa - prebacivanjem u niže stepene prenosa
e) ukoliko kočioni sistem na vozilu nije u potpunosti ispravan, odnosno da nema propisno raspoređenu silu kočenja na točkovima, upotreba takvog kočionog mehanizma na klizavoj podlozi odmah će dovesti do gubitka kontrole putanje kretanja vozila, odnosno doći će do njegovog zanošenja
f) izbjegavati kotrljanje vozilom (postavljati ručicu mjenjača u neutralni položaj ili ako je ubačana u stepen prenosa – stisnuti pedalu kvačila). Nastojati da su pogonski točkovi uvijek u pogonu i u vezi sa motorom
g) prilikom kretanja putem sa velikim uzdužnim nagibom koji je prekriven snijegom ili ledom, obavezno procijeniti mogućnost savladavanja istog. Lance na pogonske točkove (ukoliko procijenite da je potrebno) postaviti prije uzbrdice na ravnom dijelu puta i po mogućnosti na pogodnom mjestu PORED puta
h) spuštanje vozila niz nizbrdicu prekrivenu snijegom ili ledom vršiti sa što manjom brzinom kretanja a za usporenje vozila koristiti isključivo motor i transmisiju u niskom ili najnižem stepenu prenosa.
i) izbjegavajte zaustavljanje vozilom na uzbrdici jer ćete sigurno imati otežan polazak vozilom sa mjesta a može se desiti da uopšte ne pokrenete svoje vozilo. Tada pravite nepotreban zastoj na putu i dovodite u opasnost i sebe i ostale učesnike u saobraćaju.
j) nikada na snijegom ili ledom pokrivenom kolovozu na uzbrdici ne voziti blizu iza drugog automobila. Ukoliko to vozilo ne bude u mogućnosti savladati uzbrdicu, neminovno je i njegovo i Vaše zaustavljanje na putu, pa tako od jednog napravite dva problema. Prepuručujem, da uvijek sačekate da vozilo ispred Vas savlada takav uspon, pa onda krenite Vi i po mogućnosti gledajte da polazak vozilom bude izveden sa ravnog dijela puta prije uzbrdice i to sa malo većim ubrzanjem vozila, ukoliko to ostale okolnosti i situacije dozvoljavaju.
k) vozna svojstva i ponašanje vozila na klizavom putu nisu ista kod vozila sa prednjim i kod vozila sa zadnjim pogonom, pa o tome treba voditi računa. Upravljivija su i lakše se kontrolišu u vožnji vozila sa prednjim pogonom.

• Imati na umu da, ako je kolovoz mokar, ne znači da nije i mjestimično zaleđen. Obično se zaleđen kolovoz nalazi na mostovima iznad rijeka, nadvožnjacima i sl, jer je ispod takvih objekata na putu strujenje zraka brže, pa je samim tim i temperatura zraka niža. To znači da, ukoliko se vozite mokrim kolovozom i imate vanjsku temperaturu zraka +1 stepen, na pomenutim objektima imat ćete temperaturu zraka od cca –2 stepena ili više a to znači poledicu na kolovozu!
• Ukoliko vozite putem uz obale rijeka, gdje uz put raste drveće, jutarnje zimsko sunce donosi Vam nove nevolje. Kako? Noću se po granama drveća hvata inje. To inje se topi sa prvim zrakama sunca i pretvara u kapljice vode koje potom sa krošnji drveća padaju na kolovoz. Kako su jutarnje temperature zraka i dalje niske a kolovoz je hladan i u sjeni tog drveća, na takvom mjestu se kapljice vode koje su pale na kolovoz vrlo brzo pretvaraju u led, tj na takvim dijelovima puta i pod tim uslovima imate klizav, odnosno zaleđen kolovoz!!! Stoga, ukoliko se vozite u pomenutim uslovima i mjestima, imajte na umu da ćete mjestimično imati i suh i zaleđen kolovoz o čemu posebno treba voditi računa prilikom približavanja i prolasku kroz oštre krivine.
• Noću, prilikom nailaska na oštre i nepregledne krivine, poželjno je naizmjeničnim uključivanjem i isključivanjem dugih i kratkih svjetala na vozilu, nailazećem vozilu takvim znakom dati na znanje na vaše prisustvo i nailazak u zavoj. Ukoliko vozača na vrijeme obavijestite o svom nailasku, tada će on imati dovoljno vremena poduzeti potrebne radnje da vaše mimoilaženje bude izvedeno na bezbjedan način.
• Izbjegavajte mimoilaženja sa drugim vozilima na uskom i neravnom kolovozu, jer je vrlo moguće da Vam se desi bočno otkliznuće vozila prema drugom vozilu, prouzrokovano nekom neravninom, rupom ili izbočinom na kolovozu. Radije se vratite vožnjom u nazad do prvog proširenja i omogućite i sebi i drugom vozaču sigurno mimoilaženje.
• Ukoliko niste sasvim sigurni da li je kolovoz po kome vozite klizav, neka vam ne bude mrsko izaći iz vozila, pa pod nogom ispitati stanje kolovoza na kome se nalazite. Noću ćete zaleđen kolovoz raspoznati po svjetlucanju podloge po kojoj vozite.
• U gradskim uslovima vožnje izbjegavajte vožnju blizu ivice trotoara jer je vrlo moguće da se pješak uslijed poledice oklizne i padne, a može pasti upravo pred Vaše vozilo !!!
• Izbjegavajte kretati se ulicama koje su na nizbrdici a koje izlaze na put sa prvenstvom prolaza. Zbog klizavog kolovoza može vam se desiti da ne uspijete blagovremeno zaustaviti svoje vozilo i izazovete saobraćajnu nesreću. Naravno, u takvoj situaciji ste napravili saobraćajni prekršaj i snosite odgovornost za takav Vaš postupak a za to ne možete kriviti poledicu ili snijeg nego sebe jer ste se svjesno upustili vozilom u opasnu situaciju.

Ovo su samo neki od savjeta koje Vam mogu dati iz ličnog iskustva, mnoge vozačke situacije se ne uče (ili ih ne želite učiti dok Vam ne zatrebaju) nego se stiču u praksi dok upravljate vozilom. Ja Vam iskreno preporučujem, da u cilju sigurne i bezbjedne vožnje u zimskim uslovima, blagovremeno naučite osnovne principe po kojima se ona izvodi te da ih uvijek provodite u djelo i maksimalno ih se pridržavate. Svoja iskustva ne držite samo za sebe, već ih iskreno podijelite drugima, razmjenjujte iskustva i mišljenja u vezi s tim jer tada činite jedan human gest, koji može spasiti ljudske živote.

PRETICATI ILI NE PRETICATI ?

Preticanje je jedna od najsloženijih i najopasnijih radnji vozilom u saobraćaju jer u njemu učestvuju najmanje dva vozila u pokretu, izvodi se velikom brzinom, a pritom vozač koji pretieče koristi saobraćajnu traku namijenjenu za kretanje vozila iz suprotnog smjera. Stoga, donošenju odluke o preticanju mora prethoditi Vaše promišljanje o svim faktorima koji utiču na bezbjedno izvođenje ove radnje: preglednost, vidljivost, stanje i vrsta kolovoza, položaj ostalih učesnika u saobraćaju, njihova brzina kretanja i namjera, tehničke mogućnosti vozila, važeća saobraćajna pravila, saobraćajni znakovi… (jeste li uopšte svjesni koliko ih ima?!). U svemu tome vozač mora poštivati zakonom propisane postupke, a sve ostalo je stvar njegove lične procjene koja proizlazi iz njegovog mentalnog sklopa, njegovih stavova i mogućnosti racionalizacije postupaka.
Svu složenost i opasnost ove situacije vozač može izbjeći ako prethodno učini jednu znatno jednostavniju procjenu: ima li uopće svrhe krenuti u preticanje. 
U tom smislu evo nekoliko korisnih savjeta: 
1. Ne razmišljajte o preticanju ako se uskoro namjeravate zaustaviti ili parkirati odnosno skrenuti u drugi saobraćajni tok, jer time prisiljavate vozača kojeg ste pretekli na usporavanje; 
2. Ne razmišljajte o preticanju ako nakon toga namjeravate voziti brzinom kojom ste se kretali i prije preticanja, vaša stop svjetla u tom trenutku su vrlo iritirajuća; 
3. Nemojte razmišljati o preticanju ako u vidnom polju uočite situaciju u kojoj je onemogućena vožnja većom brzinom (naselje, kolona vozila, radovi na cesti i sl.); 
4. Ako vam brzina vožnje odgovara, razmišljajte o preticanju samo vozila velikih gabarita (teretni automobili, kombinovana vozila, autobusi) jer time osiguravate bolju preglednost za daljnju vožnju; 
5. Razmišljajte o preticanju kada vozite dobro poznatom cestom, a očito je kako to nije slučaj s vozačem ispred vas. Time pomažete sebi i njemu; 
6. Prije no što počnete razmišljati o preticanju, sjetite se kako svako preticanje pretpostavlja novu prepreku na vašem putu. Isplati li se to?! Zar se baš toliko žurite? 
Sretno pri preticanju !


KAKO IZVESTI PRETICANJE ?

Kao i svaku drugu radnju vozilom u saobraćaju, vozač radnju preticanja mora izvršiti na bezbjedan način, kako za sebe tako i za ostale učesnike u saobraćaju.
Ukoliko ste se odlučili izvršiti preticanje vozila ispred sebe, onda bi trebali prije nego započnete izvoditi tu radnju, uraditi sljedeće:

1. uvjeriti se da je preticanje na tom mjestu dozvoljeno
2. uvjeriti se da iz suprotnog smijera ne nailaze vozila i da je lijeva saobraćajna traka koju ćete koristiti za preticanje dovoljno široka i slobodna od drugih prepreka
3. uvjeriti se da ćete se po izvršenom preticanju moći bezbjedno vratiti u desnu saobraćajnu traku 
4. procijeniti brzinu kretanja vozila kojeg pretičete
5. izabrati niži stepen prenosa 
6. približiti se vozilu koga namjeravete preticati te uočiti i procijeniti namjere tog vozača
7. najaviti svoju namjeru vozaču iza sebe – uključivanjem lijevog pokazivača pravca
8. pogledom u retrovizore uvjeriti se da vozač iza nije već otpočeo preticanje vašeg vozila
9. prije nego ste otpočeli preticanje, poželjno je vozaču koga pretičete dati zvučni ili svjetlosni znak upozorenja, kao neku vrstu najave svoje namjere
10. u toku preticanja držite dovoljno bočno rastojanje od vozila koje pretičete
11. povratak u desnu saobraćajnu traku nakon izvršenog preticanja izvršiti postepeno i na dovoljnoj (bezbjednoj) udaljenosti od preteknutog vozila
12. prebacivanje u viši stepen prenosa izvršiti tek pošto ste se bezbjedno vratili vozilom u desnu saobraćajnu traku

NIKADA NE RADITE SLJEDEĆE !

• ugrožavati vozila koja nailaze iz suprotnog smijera
• ugrožavati vozilo koje pretičete
• ugrožavati svoju i bezbjednost svojih saputnika
• ne vodite se odlukama i radnjama drugih vozača !
• nikada ne pretičite istovremeno za vozilom koje već pretiče drugo vozilo 
• ne vodite se znakovima o slobodnom preticanju koje vam daju i sugerišu drugi vozači !
• nikada ne pretičite kada se na saobraćajnoj traci koju ćete koristiti za preticanje nalaze pješaci, životinje ili druge prepreke
• nikada ne pretičite na nepreglednim dijelovima puta
• nikada ne pretičite kolonu vozila
• ne vraćajte se naglo u desnu saobraćajnu traku,odmah ispred ili preblizu vozila koga ste pretekli
• dok pretičete, ne gledajte u vozača (vozačicu) kojeg pretičete, nego ispred sebe
• ne dokazujte svoje vozačke sposobnosti nikome – na kraju bi mnogi mogli pomisliti da ste, u stvari, jako nesposobni !
• ne pouzdajite se u sreću nego u svoju pamet i razboritost !

KADA VAS PRETIČU...

Kada Vas pretiču drugi vozači, povedite računa o sljedećim radnjama i postupcima koje bi trebali preduzeti, a koje opet na direktan ili indirektan način, utiču na bezbjednost, kako vašu, tako i na bezbjednost ostalih učesnika u saobraćaju:

1. smanjte brzinu kretanja svog vozila
2. vozilo pomaknite bliže desnoj ivici kolovoza
3. ne povećavajte brzinu kretanja svog vozila
4. jače usporiti kretanje svog vozila, ukoliko se za vrijeme dok vas drugo vozilo pretiče, pojavi vozilo iz suprotnog smijera
5. ne pomjerajte svoje vozilo prema lijevoj saobraćajnoj traci
6. ne otpočinjite preticanje vozila ispred sebe
7. ne dozvolite sebi luksuz da vas iziritira činjenica da ste preteknuti !

